RREGULLORE E KOMITETIT TË  KUALIFIKIMIT TË VIJUESHËM  (KKV)

Në zbatim të Ligjit Nr. 10091 datë 5.3.2009 “Për Auditimin ligjor, organizimin e profesionit të Audituesit Ligjor dhe të Kontabilistit të miratuar”, i ndryshuar, Statutit të Institutit të Ekspertëve Kontabël të Autorizuar, me propozim të Këshillit Drejtues të IEKA-s,


Kreu I
Të përgjithshme

Neni 1
Objekti dhe fusha e veprimit

Kjo rregullore përcakton:
· Rregullat, procedurat dhe udhëzimet që do të zbatohen për:
· Riorganizimin e mënyrës së kryerjes së kualifikimit të vijueshëm në klasa të vogla me jo më shume se 30 persona;
· Vlerësimin e pajtueshmërisë së përgatitjes së Audituesve ligjore dhe kryerja e testimit të kualifikimit të vijueshëm për çdo auditues që nuk realizon orët e kualifikimit të vijueshëm;
· Përgatitjen, shpalljen dhe aktualizimin e programeve të kualifikimit të vijueshëm për Auditues Ligjorë;
· Vlerësimin e përmbushjes së kritereve për të gjitha firmat e huaja që shprehin interes për të realizuar kualifikimin e vijueshëm të audituesve të tyre brenda strukturave të veta;
· Përzgjedhja dhe trajnimi i lektorëve;
· Realizimin e testimit te kualifikimit te vijueshëm çdo 3-5 vite;
· Përcaktimin e formave të kryerjes së kualifikimeve të vijueshme profesionale nga anëtarët;
· Organizimin e kualifikimit të vijueshëm të anëtarëve;
· Çështje të tjera të lidhura me zhvillimin profesional.


Neni 2
Shkurtesa

Në këtë rregullore, shkurtimet që do të përdoren kanë këto kuptime:
IEKA – Instituti i Ekspertëve Kontabël të Autorizuar
KKV – Komiteti i Kualifikimit të Vijueshëm
KD – Këshilli Drejtues i IEKA-s
AL – Auditues Ligjor




Neni 3
Përkufizime

3.1 Në këtë rregullore, termat e mëposhtëm kanë këto kuptime: 
“Kandidat” është individi, i cili është pranuar nga organizmi profesional i audituesve ligjorë, dhe është regjistruar për të kryer praktikën profesionale të përgatitjes teoriko-praktike pranë një audituesi ligjor ose një shoqërie auditimi. Individi duhet të ketë kaluar me sukses testimin hyrës, sipas kërkesave të rregullores së edukimit.
“Testim” Procesi i verifikimit të njohurive teorike e praktike dhe aftësive për të zbatuar në praktikë standardet teknike, etike dhe profesionale. Testimi zhvillohet me shkrim me një sistem pyetjesh me një shkallë vështirësie rritëse, sipas një formati dhe përmbajtje lëndore të miratuar, i cili rikonfirmohet në çdo fillim sezoni dhe ju bëhet i njohur kandidatëve.
“Provimet përfundimtare” Janë provimet që organizohen nga Komisioni i Provimeve të Aftësisë Profesionale, në zbatim të kërkesave të Ligjit 10091/2009, i ndryshuar dhe akteve nënligjore e rregullatore të nxjerra në zbatim të tij.
“Auditues Ligjor” është individi i miratuar nga autoritetet kompetente për të kryer auditime ligjore, si dhe i regjistruar në regjistrin publik të audituesve ligjorë dhe shoqërive të auditimit, në përputhje me dispozitat e ligjit 10 091/2009, i ndryshuar.
“Organizata profesionale e audituesve ligjorë” është organizmi profesional, që grupon auditues ligjor dhe shoqëritë e auditimit që ushtrojnë veprimtarinë në Republikën e Shqipërisë. “Instituti i Ekspertëve Kontabël të Autorizuar” është emërtimi i organizatës profesionale të audituesve ligjorë e cila është regjistruar në Gjykatën e Rrethit Gjyqësor, Tiranë me vendimin nr.3573, datë 16.10.1998. Ky emërtim mund të ndryshohet, në përputhje me procedurat statutore të organizatës.



Kreu II
Komiteti i Kualifikimit të Vijueshëm Profesional (KKV)

Neni 4
Krijimi dhe funksionimi i Komitetit të Kualifikimit të Vijueshëm


Për të përmbushur funksionet e Këshillit Drejtues në lidhje me Audituesit Ligjorë dhe kualifikimin e vijueshëm profesional të anëtarëve, ngrihet dhe funksionon në formën e një Komiteti të Këshillit Drejtues, Komiteti i Kualifikimit të Vijueshëm Profesional (KKV).
KKV përbëhet nga 5 anëtarë, të cilët emërohen nga Këshilli Drejtues sipas përbërjes së mëposhtme:

· Kryetar caktohet një prej anëtarëve të Këshillit Drejtues.
· Tre anëtarë zgjidhen midis anëtarëve që kanë mbi 5 vjet që kane marrë licencimin si auditues ligjor. Anëtari nuk duhet të ketë marrë masa disiplinore në vitin e fundit nga BMP dhe IEKA, duhet të ketë përmbushur orët e kualifikimit të vijueshëm dhe të ketë paguar kuotat e anëtarësisë pranë IEKA.
· Një anëtar të zgjidhet nga jashtë anëtarësisë së Institutit, midis individëve të spikatur nga bota akademike apo profesionale e rregullatore.

Mandati i Kryetarit të Komitetit është i lidhur me mandatin e tij në Këshillin Drejtues. Anëtarët e Komitetit zgjidhen me një mandat 3 vjeçar me të drejtë rizgjedhje.

Në marrëdhëniet me Këshillin Drejtues, me asamblenë apo për çështje të tjera specifike, KKV përfaqësohet nga Kryetari.

Drejtori Ekzekutiv i IEKA-s, i siguron KKV, përmes personelit ekzekutiv të Institutit, asistencën e nevojshme me punë sekretariale, organizative dhe dokumentare.


Neni 5
Të drejtat dhe detyrat e KKV


KKV ka këto të drejta dhe detyra:

(a) I propozon për miratim Këshillit Drejtues projekt programet afatshkurtra (njëvjeçare) dhe afatmesme (tre vjeçare) si edhe projekt strategjitë për zhvillimin profesional të vijueshëm të Audituesve Ligjorë.
(b) Në bashkëpunim me Drejtorin Ekzekutiv të IEKA, dhe në pajtim me vendimet e Këshillit Drejtues, organizon procesin e zhvillimit të vijueshëm të anëtarëve të IEKA-s.
(c) I propozon për miratim Këshillit Drejtues mënyrën dhe kriteret e monitorimit dhe të vlerësimit të procesit të zhvillimit të vijueshëm të anëtarëve, si në rastet kur kualifikimet organizohen nga IEKA ashtu edhe në rastet kur kualifikimet organizohen nga entitetet jashtë institutit.
(d) Në pajtim me vendimet dhe politikën e Këshillit Drejtues, udhëheq procesin e testimit të anëtarëve për vlerësimin e njohurive të fituara gjatë zhvillimit të vijueshëm profesional, i cili realizohet nën përgjegjësinë e Drejtorit Ekzekutiv të IEKA-s.
(e) Vlerëson ecurinë e zhvillimit të vijueshëm profesional të anëtarëve dhe i propozon Këshillit Drejtues për masat që duhen ndërmarrë për përmirësimin e situatës, kur zhvillimi profesional i vijueshëm nuk ka qenë efektiv, si edhe për veprimet e mëtejshme që duhet të ndërmerren ndaj Audituesve Ligjorë, që nuk kanë arritur të marrin provimet lidhur me kualifikimin e vijueshëm, nuk kanë marrë pjesë në seminaret e kualifikimit të vijueshëm, apo kanë depozituar dokumente të pavërteta për kryerjen e kurseve të kualifikimit të vazhdueshëm, për rastet kur këto kurse zhvillohen nga entitetet e treta.
(f) Jep mendime/propozime për Këshillin Drejtues për të gjitha çështjet që kanë të bëjnë me kualifikimin e zhvillimin profesional të vijueshëm të anëtarëve.




Neni 6
Procedurat e punës të KKV

KKV mblidhet me thirrjen e Kryetarit sa herë që është e nevojshme.

Mbledhja njoftohet të paktën 2 ditë para datës së zhvillimit dhe njoftimi përmban rendin e ditës. KKV mund të shqyrtojë një çështje dhe të marrë një vendim, kur në mbledhje sigurohet prania e shumicës së anëtarëve të tij.
Kur mbledhja pengohet pa arsye nga Kryetari, Këshilli Drejtues mund të caktojë njërin nga anëtarët e tjerë të tij për zhbllokimin e situatës dhe vazhdimin me drejtimin e mbledhjeve.
Kur një anëtar i KKV nuk merr pjesë pa arsye në tre mbledhje rradhazi, Këshilli Drejtues ka të drejtën e zëvendësimit të tij.
Mbledhjet e KKV dokumentohen me procesverbal i cili firmoset nga Kryetari dhe Sekretari, i cili është pjesë e strukturës.
Vendimet e Komitetit merren me shumicën e votave të anëtarëve dhe nënshkruhen nga të gjithë anëtarët. Në rast votash të barabarta, vota e kryetarit llogaritet si përcaktuese. Vendimet depozitohen në selinë e Institutit dhe fotokopje të tyre u jepen të gjithë anëtarëve të komitetit, me kërkesën e këtyre të fundit.

KKV i raporton për veprimtarinë e tij me shkrim Këshillit Drejtues dy herë në vit, respektivisht për gjashtë mujorin brenda datës 30 korrik dhe për veprimtarinë vjetore brenda datës 20 Mars të vitit pasardhës.



Kreu III
Zhvillimi profesional dhe kualifikimi i vijueshëm i anëtarëve


Neni 7
Kualifikimi i Vijueshëm

Për të garantuar mbrojtjen e interesit publik, të gjithë Audituesit Ligjorë që ushtrojnë dhe nuk ushtrojnë profesionin duhet të demonstrojë në çdo rast aftësi profesionale, kompetencë dhe qëndrime e vlera etike të larta. Për këtë qëllim Audituesit Ligjorë, duhet të plotësojnë detyrimin e kualifikimit profesional të vijueshëm në pajtim me programet e shpallura nga Këshilli Drejtues, përmes pjesëmarrjes në seminaret e kualifikimit të vijueshëm.


Neni 8
Kohëzgjatja e kualifikimit të vijueshëm

Kohëzgjatja e seminareve të kualifikimit të vijueshëm të detyrueshëm, e cila nuk mund të jetë më pak se 40 orë në vit, propozohet nga KKV dhe miratohet çdo vit nga Këshilli Drejtues.


Neni 9
Programi i kualifikimit të vijueshëm

Programet e kualifikimit të vijueshëm profesional, miratohen nga Këshilli Drejtues i IEKA-s brenda datës 28 Mars të çdo viti. Këto programe së bashku me kalendarin kohor të zhvillimit të kualifikimeve që organizohen nga vetë instituti, publikohen në faqen e internetit të IEKA-s brenda muajit Prill dhe ju njoftohen të gjithë anëtarëve.

Në përcaktimin e programit të zhvillimit profesional të vijueshëm mbahen parasysh kërkesat e anëtarëve të veçantë apo grupeve të anëtarëve, si edhe zhvillimet kombëtare e ndërkombëtare të cilat ndikojnë në profesionin e Audituesit Ligjor.


Neni 10
Detyrimi për kryerjen e kualifikimit të vijueshëm

Zhvillimi i vijueshëm profesional është i detyrueshëm të kryhet edhe nga Audituesit Ligjorë të cilët nuk e ushtrojnë profesionin. Përpara se të përfshihen në Regjistrin Publik këta individë duhet të kenë përmbushur kërkesat e kualifikimit të vijueshëm. Në rastet kur nuk kanë marrë pjesë në kualifikimin e vijueshëm profesional, ata duhet të testohen për njohuritë sipas sesioneve të munguara përpara se të përfshihen në regjistrin publik.

Audituesit Ligjorë që do të kryejnë kualifikimin e vijueshëm tek institucionet e tjera të njohura, duhet të njoftojnë me shkrim Institutin jo më vonë se dy javë para fillimit të kursit duke dhënë detaje të mjaftueshme për Institucionin, lektorët që do të zhvillojnë seminaret, vendin dhe kalendarin e zhvillimit të kurseve sipas referimit në nenin 6 të kësaj rregulloreje. (Aneks 1)


Neni 11
Komiteti Ad-Hoc

Në rastet ku AL kanë munguar më shumë se 20% të kohës së parashikuar (40 orë në vit), ose në rastet kur nuk kanë rezultuar fitues në testimin e kryer në përfundim të kualifikimit, Këshilli Drejtues i organizatës profesionale krijon një komitet Ad-Hoc nën drejtimin e Kryetarit të Këshillit, për të organizuar testimin e njohurive për sesionet e kualifikimeve.

Komiteti Ad-Hoc mblidhet deri në një periudhë 1-mujore nga bërja e kërkesës së Audituesit Ligjor që kërkon të regjistrohet në Regjistrin Publik në rastet kur nuk është përmbushur kushti i kualifikimit të vijueshëm. Ky komitet, brenda muajit dhjetor organizon testimin për audituesit që kanë munguar në kualifikimin e vijueshëm ose që nuk kanë rezultuar fitues nga testimi.



Neni 12
Kostot e zhvillimit të kualifikimit të vijueshëm

Kostot e zhvillimit të vijueshëm profesional si dhe kostot e ritestimit përballohen nga Audituesit Ligjorë. Ato llogariten nga personeli ekzekutiv dhe miratohen nga Këshilli Drejtues.


Neni 13
Organizatorët e kualifikimit të vijueshëm


Përveç organizimit nga Instituti, kurset për kualifikimin e vijueshëm profesional mund të organizohen edhe nga institucione të arsimit të lartë; qendra të tjera të kualifikimit profesional, të cilat kanë mjediset dhe personelin e duhur për garantimin e një kualifikimi cilësor, në përputhje me programet e miratuara për kualifikimin e vazhdueshëm profesional si edhe, nga shoqëritë e auditimit, të cilat kanë kapacitetet e duhura për të organizuar kualifikimin për të punësuarit e tyre.

Për t’u njohur nga Këshilli Drejtues kualifikimin e vijueshëm të organizuar nga palët e treta, ato duhet të garantojnë se kanë kapacitetet e duhura si përsa i përket mjediseve edhe personelit, për garantimin e një kualifikimi cilësor në përputhje me programet e miratuara për kualifikimin e vazhdueshëm profesional.

Gjithashtu, Këshilli Drejtues miraton formate specifike të njohjes dhe konvertimit në orë të kualifikimit të vijueshëm, të disa veprimtarive të tilla siç janë:
· Pjesëmarrja e AL në Konferencat Profesionale Kombëtare ose Ndërkombëtare që lidhen me profesionin;
· Botimi i artikujve teknike dhe profesionale brenda dhe jashtë vendit;
· Pjesëmarrja në kualifikimin e vijueshëm profesional të organizuara nga institucione të arsimit të lartë; qendra të tjera të kualifikimit profesional si dhe shoqëri audituese për të punësuarit e vet, të cilat janë njohur më parë nga Këshilli Drejtues i organizatës profesionale.

Palët e treta që dëshirojnë të përfshihen në realizimin e programeve të zhvillimit profesional të Audituesve Ligjorë, janë të detyruar të komunikojnë dhe të rakordojnë paraprakisht programin me Institutin dhe më pas të vënë në dijeni Bordin e Mbikëqyrjes Publike.

Ata kooperojnë e koordinojnë me Këshillin Drejtues të Institutit, në lidhje me mundësitë që kanë apo për informacione të mëtejshme që ata mund të kërkojnë, për të realizuar një pjesë apo të gjitha programet e edukimit të shpallura nga instituti.

Personeli ekzekutiv dhe struktura edukimit të kandidatëve kanë të drejtë të kryejnë monitorimin e kurseve të kualifikimit të vijueshëm të organizuar nga palët e treta. Për çdo monitorim të kryer përgatitet një raport për KKV dhe KD.

Audituesit Ligjorë të cilët kanë kryer kualifikimin profesional në institucionet e përmendura   më sipër, duhet të dorëzojnë në IEKA vërtetimin e plotësimit të kualifikimit te vijueshëm si dhe vlerësimin përkatës kur kjo është e përshtatshme. Vërtetimi dorëzohet jo më vonë se 30 ditë pas përfundimit të kualifikimit.

Neni 14
Moskryerja e kualifikimit të vijueshëm

Mos përmbushja nga Audituesit Ligjorë, e kërkesave të zhvillimit profesional të vijueshëm të detyrueshëm, dështimet në testimin e njohurive të marra nga kualifikimi i vijueshëm, apo depozitimi i dokumenteve të pavërteta për kryerjen e kurseve të kualifikimit të vazhdueshëm nga të tretët, mund të cojnë në pezullimin e ushtrimit të profesionit nga Bordi i Mbikëqyrjes Publike dhe çregjistrimin e Audituesve Ligjorë nga Regjistri Publik.



Neni 15
Zhvillimi i kualifikimit të vijueshëm

Audituesit Ligjorë do të regjistrohen për kryerjen e kurseve të kualifikimit, kur këto realizohen nga Instituti jo më vonë se dy javë para datës së fillimit të programit, ndërsa në rastet kur ata vendosin ta kryejnë kualifikimin tek institucionet e tjera të njohura, ata janë të detyruar të njoftojnë me shkrim Institutin jo më vonë se dy javë para fillimit të kursit duke dhënë detaje të mjaftueshme për Institucionin, lektorët që do të zhvillojnë seminaret, vendin dhe kalendarin e zhvillimit të kurseve. Vërtetimi qe marrin nga organizatoret e trajnimeve depozitohet në Institut 30 ditë pas përfundimit të trajnimit.

Kualifikimi i vijueshëm i audituesve ligjorë që ushtrojnë rolin e partnerit në angazhimet e auditimit ligjor mbulon tre kompetenca kryesore:

1. Kompetencat teknike që përfshijnë kompetencat në fushën e auditimit, kompetencat në fushën e raportimit financiar, menaxhimi i riskut, zhvillimi i biznesit, taksimi, teknologjia e informacionit, aspekti ligjor
2. Aftësitë profesionale që përfshijnë komunikimin, aftësitë ndërpersonale, menaxhimi i burimeve njerëzore
3. Çështjet etike që përfshijnë skepticizmin profesional dhe çështje të tjera etike

Kualifikimi i vijueshëm profesionale duhet të përshtatet varësisht viteve të eksperiencës së anëtarit dhe ushtrimit të profesionit nga ana e tij. Ky modul propozohet në fillim të çdo viti nga KKV dhe aprovohet nga këshilli drejtues.

Në përfundim të çdo kursi kualifikimi të vijueshëm, Audituesi Ligjor pajiset me vërtetimin e plotësimit të detyrimit, si dhe me vlerësimin përkatës kur kjo është e përshtatshme.



Neni 16
Hyrja në fuqi

Kjo Rregullore hyn në fuqi pas miratimit sipas dispozitave të parashikuara në ligjin nr. 10091, datë 05.03.2009, “Për auditimin ligjor, organizimin e profesionit të audituesit ligjor dhe të kontabilistit të miratuar”, i ndryshuar dhe kërkesave të statutit të organizatës profesionale.

